Սապորոյի ձյան փառատոն

Սապորոյի ձյան փառատոն կամ Ձյան տոն Սապորոյում (さっぽろ雪まつり – Սապորո յուկի մացուրի), ճապոնական ոչ պետական տոն, որ նշվում է Հոկայդոյի մայրաքաղաք Սապորոյում ամեն տարվա փետրվարի սկզբին ու տևում 7 օր։ Տոնի ընթացքում ձյունից ու սառույցից պատրաստվում են հարյուրավոր քանդակներ։ Այն ամենախոշոր ու ամենահատկանշական ձմեռային իրադարձություններից մեկն է։ 2007 թվականին (57-րդ փառատոն) շուրջ երկու միլիոն մարդ է այցելել Սապորո՝ տեսնելու ձյունից ու սառույցից պատրաստված հարյուրավոր քանդակները Սապորոյի կենտրոնում՝ Օդորի այգում ու Սուսուկինոյում, ինչպես նաև Սատոլանդում։ 1974 թվականից Օդորի այգում անցկացվում է ձյունից պատրաստված քանդակների միջազգային մրցույթ, որին 2008 թվականին մասնակցել է 14 թիմ աշխարհի տարբեր երկրներից։

Ծագում  
Ձյան փառատոնի կազմակերպման ավանդույթն սկիզբ է առել 1950 թվականին։ Այդ տարի մանկական միջոցառման շրջանակներում Սապորոյի վեց ավագ դպրոցների աշակերտներ Օդորի այգում պատրաստել են կենդանիների վեց քանդակ։ Դա մեծ տպավորություն է թողել անցորդների վրա, որոնք հետևել են աշխատանքին։ Այդ ժամանակից սկսած քաղաքի բնակիչներն սկսել են փետրվարի սկզբին պատրաստել քանդակներ ձյունից ու սառույցից։

1955 թվականին Ճապոնիայի ինքնապաշտապանական ուժերի մոտակա Մակոմանայի ռազմական բազայի զինվորականների կողմից պատրաստվել է առաջին զանգվածային քանդակը։ Սապորոյում 1972 թվականին Օլիմպիական խաղերի անցկացումից հետո փառատոնն արժանացել է համաշխարհային ճանաչման։ 1974 թվականից փառատոնի շրջանակներում անցկացվում է ձյունից ու սառույցից պատրաստված քանդակների միջազգային մրցույթ։

Առանձնահատկություններ
Ձյան փառատոնը կազմակերպվում է միաժամանակ Սապորոյի երեք շրջաններում՝ Օդորի այգում (), Ցուդոմու մարզադաշտում () և գիշերային զվարճանքների թաղամասի գլխավոր փողոցում՝ Սուսուկինոյում ()։ Մեր օրերում Ձյունե քանդակների միջազգային մրցույթի շրջանակներում ամեն տարի փառատոնին մասնակցում են ավելի քան 25 թիմեր աշխարհի տարբեր երկրներից։ Պատրաստվում են ավելի քան հարյուր ձյունե քանդակներ։ Փառատոնին ներկա է լինում շուրջ 2 մլն այցելու և զբոսաշրջիկներ աշխարհի տարբեր ծայրերից։

Պատկերասրահ

Ծանոթագրություններ

Արտաքին հղումներ 
 Սապորոյի ձյան փառատոնի պաշտոնական կայք 
 Սապորոյի ձյան փառատոնի պաշտոնական կայքի անգլերեն տարբերակ 
 Sapporo Snow Festival  – FatansticJapan.com 
 
 

Փառատոներ